Document ID: 32011R0531

REGULAMENTUL DE PUNERE ÎN APLICARE (UE) NR. 531/2011 AL COMISIEI
din 31 mai 2011
de modificare a Regulamentului (CE) nr. 1480/2004 de stabilire a normelor specifice care se aplică mărfurilor provenind din zone unde Guvernul Ciprului nu exercită un control efectiv și care intră în zone unde acest guvern exercită un control efectiv
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 866/2004 al Consiliului din 29 aprilie 2004 privind regimul stabilit în temeiul dispozițiilor articolului 2 din Protocolul nr. 10 la Actul de aderare (1), în special articolul 4 alineatul (12),
în urma consultării comitetului instituit prin regulamentul privind linia de demarcație (2),
întrucât:
(1)
Regulamentul (CE) nr. 1480/2004 al Comisiei (3) prevede un regim special pentru inspecțiile și rapoartele fitosanitare în cazul în care mărfurile sunt plante, produse vegetale sau alte produse menționate în partea B din anexa V la Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (4).
(2)
Luând în considerare experiența acumulată de la intrarea în vigoare a Regulamentului (CE) nr. 1480/2004, comerțul și schimburile economice pe insulă trebuie consolidate.
(3)
Cartofii sunt cel mai important produs unic comercializat dincolo de linia verde.
(4)
Pentru a crește volumul schimburilor comerciale cu cartofi, ar trebui să se permită producătorilor de cartofi din zonele unde Guvernul Republicii Cipru nu exercită un control efectiv (denumite în continuare „zone”) să cultive cartofi pentru a doua recoltă din cartofii de sămânță păstrați la fermele din zone.
(5)
Cartofii de sămânță păstrați la fermele din zone sunt cultivați direct din semințe certificate în UE.
(6)
Experiența pozitivă înregistrată din 2006 în ceea ce privește schimburile comerciale cu cartofi dincolo de linia verde arată că, sub rezerva efectuării inspecțiilor fitosanitare de către experți independenți desemnați de Comisie și a asigurării trasabilității, cartofii produși în zone nu prezintă un risc nejustificat pentru sănătatea plantelor atunci când sunt introduși în zonele unde Guvernul Republicii Cipru exercită un control efectiv. În consecință, se pot ridica anumite restricții impuse de articolul 3 alineatul (1) al doilea paragraf din Regulamentul (CE) nr. 1480/2004.
(7)
Experți fitosanitari independenți desemnați de Comisie vor fi trimiși în continuare în zone pentru a furniza garanțiile necesare cu privire la trasabilitate și la starea fitosanitară a culturilor de cartofi.
(8)
Prin urmare, Regulamentul (CE) nr. 1480/2004 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1480/2004 se modifică după cum urmează:
1.
La articolul 3 alineatul (1), al doilea paragraf se înlocuiește cu următorul text:
„În cazul cartofilor, experții fitosanitari independenți verifică dacă cei din lot au fost cultivați direct din cartofi de sămânță certificați într-unul din statele membre sau într-o altă țară din care nu este interzisă intrarea în Uniune a cartofilor destinați plantării, în temeiul anexei III la Directiva 2000/29/CE, sau din cartofi de sămânță păstrați la ferme care, sub supravegherea experților, au fost cultivați ca primă cultură din cartofii de sămânță menționați în prezentul paragraf.”
2.
Anexa III se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 mai 2011.

Labels: 18
17
6